Уэщтенэ
Мы цIэр зезыхьэ бгыр Адыгэ Республикэм и ипщэ-къухьэпIэ лъэныкъуэмкIэ щыIэ Лагъуэнакъэ бгыщхьэ тафэм щхьэщыIэтыкIа Iуащхьэхэм ящыщ зыщ, метр 2804-рэ и лъагагъщ.
IыхьитIу зэхэт фIэщыгъэр зэрызэхэухуэна щIыкIэм теухуауэ Iуэху еплъыкIэ зыбжанэ щыIэщ.
Къэдгъэлъагъуэмэ, лъахэхутэхэм ящыщ языныкъуэхэм ар къазэрыгурыIуэр «Зэпымыууэ уэс зытелъ Iуащхьэ» е «ЩIымахуэр щимыкI щIыпIэ» жыхуиIэущ. Мыдрейхэм абы и цIэм кърагъэкIыр «Уэщыр (джыдэр) щытенэ Iуащхьэ» мыхьэнэр иIэущ, фIэзыщауэ я гугъэри КъухьэпIэ Кавказым и бгыщхьэ лъэныкъуэхэмкIэ щыпсэуа абэзэхэхэрщ (адыгэ лъэпкъхэм ящыщ зыщ), кIэрыхьэхэм, бгыр зэрызадэр зэран къахуэхъу, джыдэр ящыIэпыхуу зэрыщытам къыхэкIыу.
Къыхэгъэщыпхъэщ, щIыпIэцIэм и тхыкIэм «Iэщтын» теплъэ ириту, «псыхъуэудз» къэкIыгъэм кIахэ адыгэхэр зэреджэ а псалъэм къытехъукIауэ зыгъэIухэри, «Iуащхьэ-дон» къэпсэлъыкIэу и фIэщыгъэр адыгэ-осетин зэхэухуэнэкIэм («Iуащхьэ», «псы») хуэзышэну хущIэкъухэри зэрыщыIэр.
КЪУМАХУЭ Аслъэн
